Stembokse: Kiesers se stemme nie benadeel | Maroela Media
Twee vas ná aanval op Vrystaatse kleinhoewe
Polisie slaan toe op fabriek wat vervalde eetgoed herverpak
Drie sterf toe motorfietse bots
Ses Franse, twee gidse dood in aanval by park
Nuwe ministeriële taakspan 'ondersoek nie korrupsie'
SA se Binder maak geskiedenis
Stembokse: Kiesers se stemme nie benadeel
Van die stemmateriaal wat by die huis aangetref is. Foto: Power987 News / Twitter
Die Onafhanklike Verkiesingskommissie (OVK) het Dinsdag bevestig dat die integriteit van die stemme by die stempunt, waar verkiesingsmateriaal by 'n beampte se huis gestoor is, nie in gedrang gebring is nie.
"Die stembriewe kom in pakke van 100 en ons het 98, en slegs twee persone het tydens die spesiale stemmery die betrokke stempunt besoek," het Mashego Sheburi, verkiesingsbeampte in Gauteng, gesê.
Die polisie ondersoek die saak en 'n aantal verklarings is reeds afgeneem.
"Daar was bewerings dat die partybeampte 'n lid is van die ANC, maar dit is nog nie bevestig nie," het Sheburi gesê.
Twee stembokse is by 'n party-agent se huis opgespoor. Die betrokke personeellede is reeds uit hul pos verwyder. Die voorval het by wyk 77 in Kwatema, Springs, plaasgevind.
Die verkiesingsbeampte en party-agente het Maandagaand, nadat die spesiale stemme afgehandel is, ingestem om van die materiaal elders te stoor. "Dit is slegs 'n tydelike stempunt, 'n tent, en dit was dus nie veilig om die materiaal by die stempunt te stoor nie," het Sheburi verduidelik. "Hulle het ingestem om dit by 'n huis te stoor. Ons was in daardie stadium nie bewus van die feite nie. Die polisie is ontbied en hulle het twee stembokse opgespoor."
Sheburi sê die OVK is gereed vir Woensdag se verkiesing in Gauteng. "Ons is gereed om meer as 6 miljoen kiesers by 2 647 stempunte in die provinsie te ontvang," het hy gesê. -SAPA